**Óvodai fejlesztőfoglalkozáshoz**

Fejlesztési terület: Mozgás és szem-kéz koordináció

Szükséges eszköz: Léggömb

Feladatok:

* Léggömb ütögetése felfelé páros kézzel
* Léggömb ütögetése felfelé páros kézzel, minden felütés után taps (felüt, taps, felüt, taps…)
* Léggömb ütögetése felfelé váltott kézzel (egyszer jobb-egyszer bal)
* Léggömb ütögetése felfelé csak jobb kézzel
* Léggömb ütögetése felfelé jobb kézzel felváltva tenyérrel és kézfejjel
* Léggömb páros kézzel feldobása, fejjel beleérés, lábbal beleérés, léggömb elkapása (kb. 10-12-szer)
* Léggömb páros kézzel földre pattintása, lábbal beleérés, pattintás, lábbal beleérés….
* Léggömb feldobása, utána háttal vagy vállal beleérés, elkapás (néhányszor)
* Léggömb ütögetése páros kézzel valakivel párban, közben számolás a társsal felváltva egyesével előre 1-től 10-ig, aztán 10-től visszafelé 1-ig.
* Léggömb ütögetése jobb kézzel valakivel párban, közben számolás kettesével a társsal felváltva (ez nem biztos, hogy fog menni, de nem baj)

*(+ajánlás: ha van otthon trambulin, azon ugrálás; ugróiskola; célbadobós; teke; ugrókötél)*

**Ajánlás szabadidő eltöltéséhez:**

Fejlesztési terület: Figyelem

Szükséges eszközök: Memóriakártya (lehet saját gyártású is), feladatlapok, ceruzák, mese (bármilyen történet lehet), zene (akár mobilról is)

Feladatok:

* Játék memóriakártyával
* Képkiegészítés (1. feladatlap)
* Forma-gyümölcs párosítás (2. feladatlap) /ha nincs kedvük vágni, rajzolgatni pluszban gyümölcsöket, a feladatlapon a gyermek a megfelelő formára rárajzolhatja a gyümölcsöt, vagy a feladat elvégzése előtt a mintaformákat ki lehet színezni és a gyermeknek az alapján kell kiszínezni a többi formát/
* Állatok-számok párosítása (3. feladatlap)
* Bármilyen történet, mese mesélése, ami után a gyermektől vissza lehet kérdezni a mese részleteit (pl. kik szerepeltek a mesében? hol játszódott? mit csináltak?)
* Bármilyen történet, mese mesélése, ami után a gyermeknek le kell rajzolni a mese szereplőit vagy helyszínét
* Zene mellett a gyermekkel valamilyen mozgásformát (pl.futkározás, tánc, séta, pörgés-forgás stb.) csináltatni, majd hirtelen leállítani a zenét és mondani egy formát, színt, anyagot (pl.gömbölyű, kék, fa, műanyag, üveg, gumi), amit a gyermeknek gyorsan kell keresni a környezetében és meg kell azt érintenie. Majd újra elindítani a zenét, amire a gyermeknek folytatnia kell a megbeszélt mozgást, majd újra leállítani a zenét…
* Bármilyen tevékenység rábízása, ami 20-25 perc egy helyben történő munkavégzéssel jár (pl. ruha hajtogatás, játékok pakolása egyik helyről a másikra, valaminek a letisztogatása, rajzolás, festés, vágás, gyöngyfűzés stb.), és amikor kilépne a feladathelyzetből, visszaterelgetni hozzá.
* Tízpróba megoldása – 4. feladatlap

Fejlesztési terület: Grafomotorium/írásmozgás fejlesztése

Szükséges eszközök: Feladatlapok, ceruzák

Feladatok:

* 5. feladatlap: számok összekötése folyamatos vonalvezetéssel (a ceruza felemelése nélkül)
* 6., 7. feladatlap: Minta folytatása (ezek még nehéz feladatok, ha hasonlít a minta már jó)
* 8. feladatlap: Ábra másolás pontrácsokra (ez is nehéz feladat, egyáltalán nem baj, ha nem tökéletes)
* Minél többet rajzoltatni, színeztetni

Fejlesztési terület: Gondolkodási/kognitív képességek fejlesztése

Szükséges eszközök: korongok, pálcikák, számok, képek, ha van rá lehetőség, számítógép

Feladatok:

* Kis cetlikre 1-től 10-ig számok kiírása (az első osztályba lépéshez a 10-es, de sokszor a 6-os számkörben történő tájékozódás bőven elegendő). A kis cetliket összevissza letenni az asztalra és mondani a gyermeknek hogy mutasson rá pl. az 5-ös és a 7-es számra, majd rakjon ki alá annyi korongot, mint amilyen számot a cetlin lát.
* Korongok kiborítása az asztalra majd a korongok dobozáról mutatni az egyik oldalt, a gyermeket megkérni, hogy rakjon ki annyi korongot, mint amennyit lát.
* Pálcikák közül kivetetni 3-at a gyermekkel, majd a pálcikákat rejtse el a gyermekkel játszó személy a háta mögött, majd mutasson meg neki pl. 1-et és kérdezze meg, mennyi maradt a háta mögött.(nem baj, ha még nem fog menni)
* Eseményképek sorrendbe tevése. Akár valakiről 4-5 időpontban készült képeket, akár kézzel rajzolt képeket vagy az általam küldött eseményképeket összekeverve lerakni a gyermek elé, akinek sorrendbe kell raknia azokat és utána mesélnie kell egy történetet a sorrendbe tett képekről.
* Ha van lehetőség számítógép és internet hozzáféréshez ezen a honlapon: <http://www.okosdoboz.hu/> van lehetőség regisztráció nélkül különböző típusú feladatokat gyakorolni. Iskolásoknak való a honlap, de be tudják állítani az 1. osztályosoknak való matematika feladatokat, amik közül a gyermek megpróbálhatja megoldani pl. „a kis ékszerészt”, a „bújócskát”, a „ragaszd összét”.